Všetci sme už počuli slušné množstvo či už uveriteľnejších alebo absolútne nepochopiteľných konšpiračných teórii. Aj napriek číslu ľudí, ktorí veria, že Zem je plochá, je ešte stále každým dňom prekvapivejšie, čo všetko dokážu ľudia vo voľnom čase z rozmaru vymyslieť. Nedávno sa objavila teória zverejnená v poste na Facebooku používateľkou Shelley Floryd. Táto teória dopodrobna vysvetľuje prečo si táto žena myslí, že Austrália, niekdajšia Britská kolónia, do ktorej kedysi boli transportovaní väzni za účelom uvoľnenia miesta v Britskom väzenskom systéme, nie je reálny kontinent ale iba obrovský hoax, ktorý má zakryť jednu z najväčších genocíd v dejinách ľudstva.
"Austrália nie je skutočná, je to hoax vytvorený Britániou, ktorý nás má presvedčiť, že svojich väzňov niekam premiestnili. V skutočnosti všetci títo kriminálnici boli vyhnaní z lodí do vody, kde sa utopili. Austrália bola vymyslená jednou z najprominentnejších mocností, aby zakryla jednu z najväčších masových vrážd v histórii."
Toto prehlásenie však stále nevysvetľuje existenciu dokumentov, alebo dokonca rovno samotných obyvateľov Austrálie. Na to však Floryd nezabudla a tiež to zahrnula do svojej teórie.
"Všetky veci čo nazývate "dôkazmi", sú v skutočnosti veľmi prepracované klamstvá a všetky dokumenty o existencii Austrálie sú vytvorené vedúcimi mocnosťami sveta. A čo vaši austrálski kamaráti a známi? Sú to herci a počítačovo vygenerované osobnosti. Všetci z nich sú súčasťou plánu ako oklamať celé ľudstvo."
Zostáva už len otázka, čo s ľuďmi, ktorí boli v Austrálii a presvedčili sa o jej existencii naživo? Podľa tejto ženy, sú piloti lietadiel tiež časťou tohto zvráteného plánu. "Namiesto Melbourne alebo Sydney vás lietadlom zoberú na iné ostrovy, alebo niekedy vás zoberú do častí Južnej Ameriky, kde vyčistili priestor a pripravili hercov na to, aby sa hrali na naozajstných Austrálčanov."
Shelley sa však úprimne chce so svojim objavom podeliť so širokou verejnosťou a preto nenecháva nič na náhodu a zvoláva ľudí k povstaniu a zobudeniu sa. "Austrália je jeden z najväčších hoaxov v histórii a všetci ste boli oklamaní. Zapojte sa do hnutia už dnes a ukážte všetkým ako boli oklamaní. Povedzte im, že všetky tieto veci čo "Austrálčania" robia sú iba vyfabrikované divadlo na zakrytie jednej z najväčších genocíd v histórii. 162,000 ľudí bolo "akože" transportovaných na tento imaginárny kontinent počas takmer 80 rokov. Nikto z nich už nežije, nikdy nedosiahli svoju vysnívanú zem." V povzbudivých slovách pokračuje až ku koncu svojho manifestu. "Postavte sa za tých čo zomreli. Povedzte svetu, že Austrália neexistuje."
Takže ak náhodou pôjdete do Austrálie, teda podľa Shelley do nešpecifikovanej časti Južnej Ameriky, nezabudnite, že ste oklamaní a človek, s ktorým ste sa práve skamarátili, možno bude v budúcnosti nominovaný na Oscara. Poprípade si podľa tejto teórie možno píšete s počítačom, ktorého slovník vymyslel niekto, najlepšie rovno v Britskej vláde, ktorého hlavnou funkciou je celé dni vymýšľať slangové slová len preto, aby Austrálčania vyzneli autentickejšie.
interez.sk (Mária S.), ladbible.com